18.7.2023
RO
Jurnalul Oficial al Uniunii Europene
C 253/23
Ecartul altitudinal larg din areal, determinat de existența zonei de câmpie și a versantului care urcă până la peste 380 m altitudine, determină o diferențiere a condițiilor de cultură, a distribuției spațiale a soiurilor, dar și a tipurilor de vin care se obțin.
Zona joasă de câmpie și treimea inferioară a versanților, cu soluri mai fertile și mai bine aprovizionate cu apă, determină creșteri mai viguroase și producții mai mari, care sunt valorificate, cu precădere, prin obținerea vinurilor liniștite și spumante de calitate cu amprentă de prospețime și catifelare/onctuozitate.
Zona furnizează vinuri echilibrate, mediu extractive, cu arome florale (flori de viță-de-vie, salcâm, busuioc), fructate (caise, citrice, fructe de pădure), tărie alcoolică moderată, ori fructuoase (fructe exotice, citrice).
Pentru temperarea creșterilor vegetative este generalizată înierbarea alternativă de durată a intervalelor dintre rânduri, iar încărcăturile de rod care se atribuie pe butuc la tăiere sunt mai mari decât în rest.
Porțiunea mediană a versanților (altitudine 280-300 m) este zona cu cel mai ridicat potențial a arealului furnizoare a vinurilor de mare marcă.
Versanții au înclinare moderată, expoziții sudice, sud-estice, sud-vestice, soluri subțiri, fertilitate medie și pe alocuri scheletice, calcaroase, sunt cultivați pentru obținerea vinurilor, vinurile liniștite și spumante de calitate de tip aromat exploatează la maximum potențialul calitativ sub aspectul aromelor intense, bine conturate, proaspăt fructate.
Vinurile roșii provin din plantațiile amplasate cu precădere pe expozițiile sudice și solurile mai erodate, mai slab fertile, condiții ce le temperează vigoarea, le asigură o expunere perfectă la soare a aparatului foliar și odată cu aceasta, condiții optime de acumulare a polifenolilor și zaharurilor, sunt intens colorate, bogate în arome primare de afine, mure, prune și cireșe negre.
Un plus în acest sens, generat de bogăția resurselor heliotermice și solurile cu textură ușoară, caracterizează ariile viticole Ceptura, Tohani, Merei unde se obțin vinuri roșii liniștite robuste, corpolente, viguroase, cu intensitate colorantă sporită.
Local, în partea de vest a masivului Dealu Mare (centrele viticole Valea Călugărească și Urlați-Ceptura), solurile cu conținut ridicat de oxizi de fier, formate pe argile roșii, marne și nisipuri fine, roșcate, furnizează vinuri cu caracteristici senzoriale distinctive – intensitate colorantă medie și sporită, onctuozitate, caracter intens aromatic fructat (vinuri spumante de calitate, vinuri petiante) care se adaugă caracteristicilor ca arome florale bine definite, prospețime specifică.
Favorabilitatea de excepție a solurilor din această zonă se valorifică pentru producția de vinuri albe și tipic aromate, echilibrate, extractive, cu caracter mineral și arome florale și vegetale specifice.
Acestea sunt amplasate cu precădere pe versanți estici și vestici, cu valori mai moderate ale radiației solare și insolației, ce conservă mai bine aciditatea și asigură caracterul fructuos al vinurilor liniștite și petiante.
Prezența zonală, cu precădere în partea de est a podgoriei (centrele viticole Pietroasa, Breaza) a solurilor scheletice, cu conținut ridicat de carbonat de calciu, este valorificată prin cultura soiurilor tipic aromate, vinurile liniștite și spumante de calitate de tip aromat fiind extractive, proaspete, cu caracter mineral și arome florale complexe bine definite (salcâm, busuioc, miere).
Tot în partea de est a podgoriei, pe calcare sarmatice, argile, gresii, depozite de nisipuri fine și pietriș, se valorifică vinurile roșii intens colorate și cele albe intens fructate.
Zona situată la cea mai mare altitudine (300-380 m) este, în condițiile bogăției de resurse heliotermice, o zonă de mare potențial, cu solurile cele mai slab fertile, cu conținut ridicat de schelet calcaros, expoziții sudice favorabile pentru soiurile roșii, expoziții vestice și nord-vestice favorabile pentru soiurile albe, dar și zone de platou, pe care se valorifică din plin soiurile mai viguroase.
Vinurile albe produse aici sunt cele mai fructuoase și cu cel mai pronunțat caracter mineral.
Amplasarea lor pe versanți vestici le ferește de radiația solară accentuată specifică expozițiilor sudice și, asociat cu regimul termic mai moderat determinat de altitudinea mare, le conservă mai bine aciditatea și nuanțele aromatice vegetale și florale.
În același timp, prin diminuarea vigorii în condițiile solurilor slab fertile, dar și a regimului termic mai moderat specific altitudinii mari, vinurile roșii (spumante de calitate, spumante de calitate de tip aromat, petiante) provenite din această zonă sunt corpolente, robuste, bogate în taninuri, cu potențial ridicat de învechire.
9.
Alte condițiile esențiale (ambalarea, etichetarea, alte cerințe) Condiții pentru etichetare Cadrul juridic: în legislația națională Tipul condiției suplimentare: Dispoziții suplimentare privind etichetarea